Rīgā

|  |  |
| --- | --- |
|  |  |
| Uz 20.03.2017 | Nr.142.9/15-4-12/17 |

Saeimas Pilsonības, migrācijas un

 sabiedrības saliedētības komisijai

Par patvēruma politikas izvērtēšanu

Ministru kabinets ir izskatījis Saeimas Pilsonības, migrācijas un sabiedrības saliedētības komisijas (turpmāk – komisija) 2017.gada 20.marta vēstuli Nr.142.9/15-4-12/17 “Par patvēruma politikas izvērtēšanu”, kurā komisija aicina valdību apzināt un izvērtēt iespējamos riskus, kas saistīti ar statusu ieguvušajām pārvietotajām personām, lūdzot sniegt atbildes uz vairākiem jautājumiem.

Atbildot uz komisijas jautājumiem, Ministru kabinets sniedz šādu informāciju.

*Vai valdības rīcībā ir informācija par pārvietoto personu pašreizējo atrašanās vietu?*

Saskaņā ar 1951.gada 28.jūlija Konvenciju par bēgļa statusu un tās 1967.gada 31.janvāra Protokolu par bēgļa statusu (Ženēvas konvencija) un Eiropas Parlamenta un Padomes direktīvu 2011/95/ES[[1]](#footnote-1) starptautiskās aizsardzības statusu saņēmušām personām ir tiesības uz brīvu pārvietošanos, tai skaitā ceļošanu, strādāšanu un mācīšanos jebkurā Eiropas Savienības (turpmāk – ES) dalībvalstī, ievērojot līdzīgus nosacījumus kā izvirzīti trešo valstu pilsoņiem konkrētajā ES dalībvalstī. Attiecīgi pēc bēgļa vai alternatīvā statusa piešķiršanas personām saskaņā ar Patvēruma likuma un Imigrācijas likuma normām tiek izsniegts personu apliecinošs dokuments, kas vienlaikus ir derīgs arī ceļošanai (*pase*), un uzturēšanās atļauja[[2]](#footnote-2).

Tādējādi pašlaik oficiāla informācija par starptautiskās aizsardzības statusu saņēmušo personu faktiskajām atrašanās vietām ES ietvaros netiek vākta.

Vienlaikus atbilstoši Sabiedrības integrācijas fonda sniegtajai neoficiālai informācijai no 2016.gada aprīļa līdz 2017.gada 30.martam no 487 personām, kurām sniegts sociālā darbinieka un sociālā mentora pakalpojums, 308 personas bija izbraukušas no valsts, no kurām 167 bija pārvietotās personas, savukārt 141 persona bija ieceļojusi Latvijā patstāvīgi. Tāpat tika konstatēti 2 gadījumi, kad personas ir atgriezušās Latvijā. Jāatzīmē, ka šobrīd viennozīmīgi izteikt pieņēmumus par atsevišķu pārvietoto personu izbraukšanas no Latvijas mērķiem nav iespējams, jo tie var būt dažādi (piemēram, pārvākšanās uz dzīvi, tuvinieku apciemošana, ceļošana, u.c.), taču vairākas pazīmes liecina, ka tieši nespēja atrast mājokli atbilstoši samazinātā pabalsta apmēram, ir viens no galvenajiem apstākļiem, kas veicina minēto personu otrreizēju pārvietošanos (*secondary movement*).

*Vai pastāv riski, kas saistīti ar Latviju pametušo personu atgriešanos vai piespiedu atgriešanu Latvijā? Vai valsts institūcijas ir gatavas šo risku novēršanai? Vai šīm personām tiks nodrošināti atbalsta pasākumi un kas tos veiks?*

No 2016.gada 1.janvāra līdz 2017.gada 31.martam Iekšlietu ministrija no citām ES dalībvalstīm (pārsvarā no Vācijas) bija saņēmusi kopumā 175 pieprasījumus par personu atpakaļ uzņemšanu, piemērojot *Dublinas Regulas[[3]](#footnote-3)* nosacījumus. 90% gadījumu minētie pieprasījumi bija saistīti ar personām, kurām Latvijā bija piešķirts kāds no starptautiskās aizsardzības statusiem, t.sk. personām, kuras bija pārvietotas uz Latviju. Tā kā personas ar starptautiskās aizsardzības statusu nav *Dublinas Regulas* subjekti, tās nevar tikt atgrieztas uz Latviju “*piespiedu*” kārtā, bet gan tikai brīvprātīgi. Atbilstoši Pilsonības un migrācijas lietu pārvaldes sniegtajām atbildēm ES dalībvalstu atbildīgajiem dienestiem minēto personu atgriešanās Latvijā ir uzskatāma par pamatotu. Vienlaikus atzīmējams, ka viņu iespējamais ierašanās/atgriešanās laiks Latvijā nav prognozējams, taču šādu gadījumu skaits varētu arvien pieaugt.

Atgriežoties Latvijā, personām ar bēgļa vai alternatīvo statusu ir iespēja saņemt psihologa, jurista, sociālā darbinieka bezmaksas konsultācijas par izglītības un mācību iespējām, ieskaitot valodas apguvi, par mājokļu, iztikas, administratīviem un juridiskiem jautājumiem, kā arī par demokrātiskās līdzdalības jautājumiem Informācijas centrā imigrantiem (līguma Nr.PMIF/12/2016/1/1), saņemt tulkošanas pakalpojumus, kā arī pieteikties latviešu valodas kursos, ja mācību grupās ir brīvas vietas.

Sociālā darbinieka un sociāla mentora pakalpojums, kas ietver individuāla sociālekonomiskā plāna sastādīšanu un atbalstu plāna izpildē, kā arī praktiskās ikdienas situācijās, tiek nodrošināts patvēruma meklētājiem, kā arī bēgļiem un personām ar alternatīvo statusu līdz 12 mēnešiem pēc statusa iegūšanas. Savukārt pabalsts uzturēšanās izmaksu segšanai pašreizējā situācijā tiek izmaksāts 12 vai 9 mēnešus, bet pēc paredzētajiem grozījumiem Patvēruma likumā[[4]](#footnote-4) – 10 vai 7 mēnešus atkarībā no piešķirtā statusa. Attiecīgi pēc 12 mēnešiem pēc statusa iegūšanas personai netiek sniegts iepriekš minētais atbalsts, bet tiek nodrošināta pieeja sociālās jomas atbalsta pasākumiem vispārējā kārtībā, tādā pašā apmērā kā Latvijas valstspiederīgajiem.

Izstrādātie grozījumi Patvēruma likumā paredz ieviest mehānismu, kādā bēglim un personai, kurai piešķirts alternatīvais status, darbspējīgā vecumā (no 15 gadu vecuma līdz valsts vecuma pensijas piešķiršanai nepieciešamajam vecumam) uzturēšanās pabalsta izmaksa tiek sasaistīta ar ekonomisko aktivitāti, nodarbinātību vai aktīvu darba meklēšanu (nepieciešamību reģistrēties Nodarbinātības valsts aģentūrā un pildīt bezdarbnieka pienākumus). Tādejādi, pabalsta izmaksa tiks pārtraukta gadījumos, ja persona būs atstājusi Latviju.

Vienlaikus personām ar bēgļa statusu ir tiesības pieteikties uz valsts sociālajiem pabalstiem. Veicot grozījumus Sociālo pakalpojumu un sociālās palīdzības likumā[[5]](#footnote-5), tika paplašinātas tiesības saņemt sociālo palīdzību un sociālos pakalpojumus (personu ar alternatīvo statusu gadījumā – GMI pabalstu, patversmes pakalpojumus, sociālā dienesta informāciju un konsultācijas, pašvaldības sociālais dienests ir tiesīgs piešķirt dzīvokļa pabalstu). Tāpat tika noteiktas tiesības bērniem, kurus par patvēruma meklētājiem ar īpašām uzņemšanas vajadzībām atzinušas patvēruma procedūrā iesaistītās institūcijas, saņemt sociālās rehabilitācijas pakalpojumu kā vardarbībā cietušiem bērniem, ja šāda nepieciešamība noteikta. Papildus ir nodrošināti audžuģimenes pakalpojumi, no valsts budžeta kompensējot izdevumus par nepavadīta nepilngadīga bērna uzturēšanu audžuģimenē.

Iegūstot bēgļa vai alternatīvo statusu, persona jebkurā laikā var reģistrēties Nodarbinātības valsts aģentūrā, kas sniedz atbalstu integrācijai Latvijas darba tirgū, veicot klienta profilēšanu, piedāvājot atbilstošas vakances vai nodarbinātības un apmācību pasākumus, sastādot individuālu darba meklēšanas plānu, motivējot klientus valodas apguvei un iesaistei darba tirgū, kā arī informējot un apzinot potenciālos darba devējus. Turklāt, ņemot vērā latviešu valodas nozīmi darba tirgū, ir veiktas izmaiņas Nodarbinātības valsts aģentūras latviešu valodas izglītības programmās bez starpniekvalodas, katru valodas līmeni sadalot apakšlīmeņos (A, B un C valodas prasmju līmeņi sadalīti apakšlīmeņos A1, A2, B1, B2, C1 un C2) un tādējādi paredzot lielāku laiku katra valodas līmeņa pakāpeniskai apguvei. Apmācību laikā katra persona saņem stipendiju 5 *euro* apmērā par vienu apmācību dienu. Šāds finansiālais atbalsts ir paredzēts arī gadījumos, kad persona iesaistās Nodarbinātības valsts aģentūras organizētajos aktīvajos nodarbinātības pasākumos, piemēram, subsidētās nodarbinātības pasākumos.

Vienlaikus nepietiekamas valsts valodas zināšanas, kā arī noteiktos gadījumos (publiskā sektora iestādēs un uzņēmumos, kā arī privātā sektora uzņēmumos, ja to darbība skar likumīgas sabiedriskās intereses) valsts valodas zināšanu prasības arī vienkārša darba profesijās, rada šķēršļus pēc iespējas ātrai iesaistei darba tirgū. Ātrāka iesaiste darba tirgū un līdz ar to ātrāka iespēja gūt ienākumus no darba tirgus nozīmē, iespējams, zemāku valodas sākotnējās apguves līmeni, taču tieši darba vidē ir iespējams ātrāk apgūt valodu. Ievērojot minēto, Labklājības ministrija pašlaik izstrādā iespējamo risinājumu pasākumam valodas mentoriem darbavietā, kas palīdzētu iespējami ātri apgūt nepieciešamo profesionālo leksiku.

Attiecībā uz citiem valodas atbalsta pasākumiem Izglītības un zinātnes ministrija ir deleģējusi Latviešu valodas aģentūrai (turpmāk – LVA)  vairākus uzdevumus, kas tiek īstenoti atbilstoši Rīcības plānam personu, kurām nepieciešama starptautiskā aizsardzība, pārvietošanai un uzņemšanai Latvijā[[6]](#footnote-6), un tos izpilda, pirmkārt, izstrādājot mācību un metodiskos materiālus un nodrošinot to pieejamību, otrkārt, nodrošinot sistemātisku pedagogu profesionālās kompetences paaugstināšanas pilnveidi un sniedzot individuālas konsultācijas. LVA ir  sniegusi  arī informāciju, kādi pasākumi un finansējums ir nepieciešams, lai nodrošinātu minētā rīcības plānā paredzēto pasākumu turpināšanu 2018., 2019. un 2020. gadā.

Pašreiz LVA  mājaslapā ([*http://maciunmacies.valoda.lv/metodiskie-materiali/diasporai-un-imigrantiem*](http://maciunmacies.valoda.lv/metodiskie-materiali/diasporai-un-imigrantiem)*)* ir pieejams liels klāsts metodisko materiālu, kurus skolotāji var izmantot,  mācot gan imigrantus, gan reemigrantus, respektīvi, visus, kam ir nepieciešams atbalsts, iekļaujoties Latvijas izglītības sistēmā, kā arī ir izveidota vietne [*www.sazinastilts.lv*](http://www.sazinastilts.lv) latviešu valodas apguvei imigrantiem, kas ir interaktīva un pielāgojama dažādu mērķa grupu mācību vajadzībām.

Plānots, ka līdz 2019. gadam LVA izstrādās interaktīvu latviešu valodas kā svešvalodas apguves platformu e-mācību vidē dažādām mērķa grupām sadalījumā pa valodas līmeņiem (jauniešiem un pieaugušajiem) un pa soļiem (6–14 gadus veciem bērniem un pusaudžiem), kas būs izmantojama latviešu valodas apguvei.

Citi atbalsta pasākumi, kas paredzēti izglītības nodrošināšanai patvēruma meklētājiem un pārvietotajām personām, tiek realizēti atbilstoši spēkā esošajiem normatīvajiem aktiem un nodrošina šo personu iekļaušanos izglītības sistēmā.

Vienlaikus ir identificēts noteikts atbalsta trūkums bēgļiem un personām ar alternatīvo statusu pēc to atkal atgriešanās Latvijā no citām ES dalībvalstīm pēc 12 mēnešiem no statusa iegūšanas, it īpaši, mājokļa jautājuma risināšanā. Turklāt pēc 12 mēnešiem no statusa iegūšanas noteiktu sadzīves situāciju risināšanai persona varēs saņemt tikai pašvaldības sociālā dienesta nodrošināto sociālā darbinieka atbalstu[[7]](#footnote-7), tomēr pašvaldības sociālais dienests pilnībā nespēs aizstāt sociālā mentora pakalpojumus tādā apjomā, kādā tie tiek nodrošināti pirmo 12 mēnešu periodā.

Lai rastu piemērotāko risinājumu, Ekonomikas ministrija pašreiz ir izstrādājusi Informatīvā ziņojuma par iespējamiem mājokļa pieejamības risinājumiem bēgļiem un personām, kuras ir ieguvušas alternatīvo statusu, projektu[[8]](#footnote-8), kas cita starpā paredz, ka tiks īstenots pilotprojekts mājokļa nodrošināšanai 2 ģimenēm, kurām piešķirts bēgļu vai alternatīvais statuss, kā arī tiks sniegta papildus palīdzība ārpus sociālās palīdzības un atbalsta sistēmas. Plānots, ka Sabiedrības integrācijas fonds sadarbībā ar Latvijas Pašvaldību savienību un pašvaldībām izstrādās pilotprojektu un nodrošinās tā īstenošanu, kā arī sniegs pārskatu par tā rezultātiem un problēmām, kas rada ietekmi uz personu spēju efektīvi integrēties sabiedrībā, vienlaikus sniedzot priekšlikumus, kas saistīti ar nepieciešamo finansējumu personu efektīvai integrācijai sabiedrībā. Pārskatu par pilotprojekta rezultātiem plānots, sniegt līdz 2018.gada 31.janvārim, un atkarībā no pilotprojekta rezultātiem tiks lemts par turpmāko rīcību minētā jautājuma un citu ar personu iekļaušanos sabiedrībā konstatēto problēmu risināšanā.

Ņemot vērā minēto, Ministru kabineta ieskatā pašlaik tiek īstenoti vairāki pasākumi, kas vērsti uz personu izceļošanas no Latvijas cēloņu novēršanu, vienlaikus nodrošinot arī piemērotus atbalsta pasākumus personām, kuras atgriezušās, tādā apmērā, lai tās varētu veiksmīgi turpināt iekļauties sabiedrībā. Vienlaikus jāatzīmē, ka atbildīgo iestāžu spēja īstenot noteiktus sociālekonomiskās iekļaušanas pasākumus būtu salīdzinoši ierobežotāka, pieaugot to personu skaitam, kas pēc 12 mēnešu perioda atgrieztos Latvijā.

|  |  |  |
| --- | --- | --- |
| Ministru prezidents |  | M.Kučinskis |
|  |  |  |

|  |  |
| --- | --- |
| Iesniedzējs: iekšlietu ministrs | R.Kozlovskis |

S.Barks, 67219349

O. Dabiža, 67219313

L.Vijupe, 67219412

A.Zorgenfreija, 67330329

O.Iļjina, 67021616

D.Dalbiņa, 67814370

1. Eiropas Parlamenta un Padomes 2011.gada 13.decembra direktīva 2011/95/ES par standartiem, lai trešo valstu valstspiederīgos vai bezvalstniekus kvalificētu kā starptautiskās aizsardzības saņēmējus, par bēgļu vai personu, kas tiesīgas saņemt alternatīvo aizsardzību, vienotu statusu, un par piešķirtās aizsardzības saturu. [↑](#footnote-ref-1)
2. Bēglim tiek izsniegta pastāvīgā uzturēšanās atļauja, personai ar alternatīvo statusu – termiņuzturēšanās atļauja uz 1 gadu ar tiesībām to saņemt atkārtoti, ja situācija, kas bija par pamatu statusa piešķiršanai personas izcelsmes valstī, nav mainījusies. [↑](#footnote-ref-2)
3. Eiropas Parlamenta un Padomes Regula (ES) Nr.604/2013 (2013. gada 26. jūnijs), ar ko paredz kritērijus un mehānismus, lai noteiktu dalībvalsti, kura ir atbildīga par trešās valsts valstspiederīgā vai bezvalstnieka starptautiskās aizsardzības pieteikuma izskatīšanu, kas iesniegts kādā no dalībvalstīm (pārstrādāta redakcija). [↑](#footnote-ref-3)
4. Grozījumi Patvēruma likumā Nr.739/Lp12 tika atbalstīti Saeimas Cilvēktiesību un sabiedrisko lietu komisijas sēdē šī gada 4.aprīlī nodošanai uz trešo lasījumu. Likumprojekta spēkā stāšanās termiņš tika noteikts šī gada 1.jūnijs. [↑](#footnote-ref-4)
5. 2015.gada 26.novembra likums “Grozījumi Sociālo pakalpojumu un sociālās palīdzības likumā”. [↑](#footnote-ref-5)
6. Apstiprināts ar 2015. gada 2. decembra Ministru kabineta rīkojumu Nr. 759 (prot. Nr. 57 58.§). [↑](#footnote-ref-6)
7. Pie nosacījuma, ka personai pēc atgriešanās būs izdevies atrast dzīvesvietu un reģistrēties noteiktā pašvaldībā. [↑](#footnote-ref-7)
8. Projekts izstrādāts pamatojoties uz Ministru prezidenta 2016.gada 19.septembra rezolūciju Nr.90/TA-1885, TA – 724 un Ministru kabineta 2016.gada 6.septembra sēdes protokollēmuma (prot.Nr.44 47.§ DV) 9.punktu. Projekts pašlaik ir saskaņošanas stadijā. Šobrīd norit projekta un Ministru kabineta sēdes protokollēmuma projekta saskaņošanas process ar atbildīgajām ministrijām, Sabiedrības integrācijas fondu un Latvijas Pašvaldību savienību. Pēc projektu saskaņošanas tie tiks virzīti izskatīšanai Ministru kabineta vai Ministru kabineta komitejas sēdē. [↑](#footnote-ref-8)